text: Gravsten må vige for vandkunst
  10 oktober 2012 kl. 12.37
  Gravsteder på Den Gamle Kirkegård ved Vor Frelser Kirke i Esbjerg bliver flyttet for at give kirkegården et park-lignende præg med skulpturer og vandkunst.
  Onsdag begyndte et større anlægsarbejde I.C. Møllerparken på Den Gamle Kirkegård ved Vor Frelser Kirke midt i Esbjerg. 
  Kirkegården skal omdannes til en stemningsfuld park og have tilføjet blomsterhaver, skulpturelle møbler og vandkunst. 
  I forbindelse med anlægget af vandkunsten skal der graves ud til to store brønde, og derfor vil en del gravsten blive flyttet. Flytningen af gravsten sker i samarbejde med Byhistorisk Arkiv. De første gravsten er allerede taget op og lagt i depot for at de ikke skal tage skade ved anlægsarbejdet. Alle stenene vil senere blive sat op igen andre steder på Den Gamle Kirkegård.
  I forbindelse med anlægget vil der også blive fældet et enkelt af de gamle bøgetræer ved Kirkegade.
  Esbjergfonden har doneret 5 millioner kroner til parkanlægget. Fonden blev grundlagt af I.C. Møller, der ligger begravet på Den Gamle Kirkegård. 
  Anlægget skal være færdig til indvielse til juni 2013.
  
  Se mere om det nye anlæg på Esbjerg Kommunes hjemmeside her.
  